Diari Oficial de la Generalitat Valenciana


Sumari del DOGV 6540, del 10-06-2011 (2011/6549)

RESOLUCIÓ de 19 de maig de 2011, del conseller de Solidaritat i Ciutadania per la qual es ratifica l'acord d'extinció i el balanç de liquidació de la Fundació Valenciana d'Estudis sobre Infància i Joventut.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6549


Data del document
:   19-05-2011

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 19 de maig de 2011, del conseller de Solidaritat i Ciutadania per la qual es ratifica l'acord d'extinció i el balanç de liquidació de la Fundació Valenciana d'Estudis sobre Infància i Joventut. [2011/6549]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació Valenciana d'Estudis sobre Infància i Joventut, així com el balanç de liquidació aprovat pel dit òrgan de govern, resulten els següents,  
  
Fets  
  
Primer. En data 28 de març de 2011, segons Registre d'Entrada de la Conselleria de Justícia i Administracions Públiques, Vicente Cuñat Edo, vicepresident del Patronat de la Fundació Valenciana d'Estudis sobre Infància i Joventut, d'ara en avant la Fundació, en nom i representació d'aquesta, va presentar escrit sol·licitant del Protectorat de Fundacions la ratificació de l'acord del Patronat de la Fundació, de data 7 de febrer de 2011, aprovatori de l'extinció de la Fundació, a causa de la impossibilitat de realització del fi fundacional, així com del balanç de liquidació de la mateixa.  
Els dits acords consten elevats a escriptura pública en data 11 de març de 2011, autoritzada pel notari de l'Il·lustre Col·legi de València, Alfonso Pascual de Miguel, amb el número 594 del seu Protocol.  
  
Segon. Per Resolució de 20 d'octubre de 1997, del director general d'Interior de la Conselleria de Presidència, s'acorda inscriure l'esmentada Fundació, classificant-la com benèfica assistencial de previsió social.  
Segons l'article 6 dels Estatuts, els seus fins són la realització de qualssevol activitats que permeten desenrotllar l'objectiu bàsic de contribuir al coneixement dels temes que constitueixen el seu objecte i promoure l'aplicació dels dits coneixements en relació amb la infància i la joventut, i indirectament la família. L'objecte de la Fundació és: 1. Realitzar, fomentar i difondre la investigació i docència, en relació amb la millora de la qualitat de vida de la infància i joventut, en els seus vessants socials, educatives i de salut. 2. Realitzar, fomentar i difondre estudis i l'estimulació de debats, la coordinació amb altres organismes, institucions, organitzacions, públics o privats, que tinguen els mateixos objectius, i la capacitació de tots aquells implicats en la qualitat de vida perquè la seua millora puga ser una realitat. 3. Promoure l'exercici d'activitats i dispositius socials encaminats a millorar la qualitat de vida de la infància i joventut, que sense ànim d'exhaustivitat ni exclusió són els següents: drets humans; protecció jurídica, tutela; treball: formació per a l'ocupació, desocupació, explotació i abús; educació: accés a educació de qualitat i adaptada a les necessitats (escoles infantils, educació especial, minusvalideses...), fracàs escolar, programes de formació per a jóvens (tallers, programa de garantia social...); atenció integral i de qualitat a la salut i la malaltia: \*consell genètic; \*atenció a l'embaràs: detecció de malalties (embriopaties, malformacions, infeccions/VIH ..., suport social i psicològic; \*atenció durant la infància; \*Atenció específica i diferenciada als jóvens (sexualitat, anticoncepció, embaràs, salut mental...); \*malalties cròniques i invalidants, deficiències físiques, psíquiques o sensorials; \*malalties o moments crítics: càncer, VIH/SIDA; -integració social; violència, maltractaments i abusos: oci i temps lliure, ús i abús de drogues. 4. Assessorar a entitats i organismes, públics o privats, que ho sol·liciten, sobre temes relacionats amb els objectius expressats anteriorment.  
  
Segons l'última Resolució d'actualització del Patronat, de data 26 de gener de 2004, del secretari autonòmic de Justícia i Interior, de la Conselleria de Justícia i Administracions Públiques, la composició i distribució de càrrecs del Patronat, després de l'última Resolució d'inscripció de l'actualització del mateix, era la següent:   
President: Joaquín Colomer Sala; (si bé es comunica a l'inici del present expedient la defunció del mateix); vicepresident: Vicente Cuñat Edo; secretària general (vocal): Concepció Colomer Revuelta; vocal tresorer: Juan Antonio Murgui Murgi; vocals nats: rector de la Universitat de València, Pedro Ruiz Torres; degà de la Facultat de Medicina i Odontologia de la Universitat de València, Esteban Morcillo Sánchez; i el gerent de la Fundació General de la Universitat de València, Alejandro Mañes Martínez.  
No obstant en la documentació aportada, es dóna compte que l'acord d'extinció i aprovació del corresponent balanç de liquidació ha estat adoptat pels únics membres del Patronat amb mandat vigent: Concepció Colomer, Vicente Cuñat i Juan Antonio Murgui, ja que segons la memòria justificativa aportada, la situació d'inactivitat va motivar el que els patrons inicials, per raó del seu càrrec, que van cessar en el mateix, no foren substituïts pels seus successors en la seua condició de patrons.  
  
La dotació inicial de la Fundació va ser d'1.692.331 pessetes, aportades per Joaquín Colomer Sala, en aplicació de la destinació prevista al romanent resultant de la liquidació de l'organització del XV Congreso Español de Pediatria.  
  
Tercer. Quant a la causa d'extinció, es deixa constància en els acords adoptats que la mateixa és la continguda en l'article 31.c, de la Llei 50/2002, de 26 de desembre de Fundacions, és a dir, la impossibilitat de realització del fi fundacional.  
Es recull així, en la memòria justificativa aportada, que des de la constitució de la Fundació aquesta s'ha trobat amb enormes dificultats per a obtindre fons suficients per a la realització del fi que li és propi; a això s'afig que l'especialització dels seus objectius requeria d'una incardinació en xarxes de caràcter nacional i internacional que, no obstant els esforços d'alguns membres del Patronat, no es van poder obtindre amb suficient amplitud.  
Dificultat estructural que es va unir a econòmica. I això va provocar que la Fundació entrara en una situació d'inactivitat total, que si bé no va impossibilitar la constitució d'un nou patronat, si feia difícilment normalitzable la seua vida fundacional, motiu pel qual els patrons inicials, que per raó del càrrec van cessar en el mateix, no van ser substituïts pels seus successors en la condició de patrons, a l'espera de poder oferir una activitat i mitjans que permeteren oferir un càrrec amb possibles fruits socials, els quals gratificaren el seu esforç.  
L'any 2010 es va constatar la inviabilitat de la Fundació per la persistent incapacitat econòmica, que impossibilita realitzar el fi de la mateixa, i a això es va unir la situació personal del seu Fundador, Sr. Joaquín Colomer, recentment difunt, concloent-se en la imperiosa necessitat de procedir a la seua dissolució i liquidació.  
  
Quart. Els Estatuts de la Fundació, en l'article 47 disposa que:   
  
«1. La Fundació podrà extingir-se: a) per impossibilitat manifesta d'aconseguir els seus fins, apreciat pel Patronat [...]  
3. Una vegada satisfetes totes les obligacions, el romanent dels béns, si els hi haguera, es destinarà a altres entitats, de caràcter no lucratiu, que desenrotllen la seua funció en l'àmbit descrit en l'objecte i fins d'aquesta Fundació, o la destinació alternativa que la Llei preveja».  
D'acord amb això, s'ha acordat pel Patronat que el romanent resultant de la liquidació de la Fundació, consistent en 6.578,59 €, es transferisca a la Fundació Save the Children «prèvia deducció de les despeses resultants de l'elevació a escriptura pública del present acord».  
  
Emés un informe per la Secció de Comptabilitat del Servei d'Entitats Jurídiques, de data 13 d'abril de 2011, el mateix es pronuncia de forma favorable, sense perjudici de deduir la despesa resultant de l'elevació a escriptura pública dels acords d'extinció i liquidació del romanent, que ascendeix a la quantitat de 6.578,59 euros.  
  
Cinqué. Atenent a dites antecedents la Comissió de Protectorat, en la seua sessió de 5 de maig de 2011, emet informe favorable, entre altres, sobre el punt del dia corresponent a la ratificació de l'acord d'extinció, així com del balanç de liquidació, en els termes expressats en els apartats precedents.  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la Conselleria competent en matèria de fundacions, corresponent-li al conseller la titularitat del Protectorat, sense perjudici de la possibilitat de la seua delegació o desconcentració.  
No obstant això, mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323) sobre delegació de competències en altres òrgans de l'administració de la Generalitat, es va disposar delegar, en el titular de la Conselleria de Solidaritat i Ciutadania, les competències del Protectorat de Fundacions no delegades en el secretari autonòmic de Justícia, entre les quals es troben les relatives a «l'extinció de les fundacions, instant, si fa al cas, les corresponents accions judicials».   
  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
  
Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
  
Article 32. Formes d'extinció  
1. En el supòsit del paràgraf a de l'article anterior, la fundació s'extingirà de ple dret.  
2. En els supòsits previstos en els paràgrafs b, c i e de l'article anterior, l'extinció de la fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f de l'article anterior, es requerirà resolució judicial motivada.  
4. L'acord d'extinció o, si és el cas, la resolució judicial, s'inscriuran en el corresponent Registre de Fundacions.  
  
Tercer. Per la seua banda, l'article 26 de l'esmentada Llei 8/1998, de 9 de desembre, de Fundacions de la Comunitat Valenciana, disposa que,  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda la mateixa, es procedirà a complir el que disposa l'apartat següent per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la ratificació del mateix pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre, i resulten operacions pendents d'execució o formalització, hauran de ser dutes a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidida en favor de les mateixes fundacions i entitats esmentades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir amb aqueixa comesa».  
  
  
Quart. Els Estatuts de la Fundació, en l'article 47 disposen que,  
  
«1. La Fundació podrà extingir-se:  
a) Per impossibilitat manifesta d'aconseguir els seus fins, apreciada pel Patronat.  
b) Per acord dels patrons que representen majoria dels membres efectius del Patronat, sempre que voten a favor 2/3 dels patrons fundadors.  
2. En aquests casos, el Patronat nomenarà una Comissió Liquidadora amb els poders necessaris per a complir les seues funcions.  
3. Una vegada satisfetes totes les obligacions, el romanent dels béns si els hi haguera, es destinarà a altres entitats, de caràcter no lucratiu, que desenrotllen la seua funció en l'àmbit descrit en l'objecte i fins d'aquesta Fundació, o la destinació alternativa que la llei preveja».  
  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat de data 5 maig de 2011, no s'aprecia motiu per a la denegació de les ratificacions sol·licitades.  
  
Vistos els preceptes legals citats i la resta de generals de pertinent aplicació, resolc:   
  
Primer. Ratificar l'acord d'extinció de la Fundació Valenciana d'Estudis sobre Infància i Joventut, adoptat pel Patronat, així com el balanç de liquidació aprovat pel dit òrgan, ambdós en data 7 de febrer de 2011, en els termes descrits en els fets tercer i quart.  
  
  
Segon. Inscriure al Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació Valenciana d'Estudis sobre Infància i Joventut.  
  
En tot cas s'informa que, a l'efecte de procedir a la baixa registral de la Fundació caldrà que acredite, davant d'aquest Protectorat de Fundacions:  
- El cost de les despeses resultants de l'elevació a escriptura pública de l'acord d'extinció i liquidació, a l'efecte de conéixer la quantia exacta del romanent a transferir a l'esmentada Fundació Save the Children,  
  
- Així com la documentació justificativa de la transferència del romanent resultant efectuada a favor de la dita Fundació beneficiària.  
  
Tot això d'acord amb allò que s'ha prescrit en l'article 26 de la Llei 8/1998, de 9 de desembre, de Fundacions de la Comunitat Valenciana, en disposar que, una vegada ratificat l'oportú balanç de liquidació pel Protectorat, i destinats els béns i drets a la Fundació o entitat sense ànim de lucre corresponent   
«[..] es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'acompanyarà el certificat de l'acord aprovatori del balanç de liquidació, la ratificació del mateix pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació al registre, i si resulten operacions pendents d'execució o formalització, hauran de ser dutes a terme pel Protectorat.»  
  
Notifiqueu la present Resolució, que és definitiva en via administrativa amb l'advertència, i contra ella podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
  
València, 19 de maig de 2011.- El conseller de Solidaritat i Ciutadania p. d. (Resolució 30.07.2010): Rafael Blasco Castany.